[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000005", "text": "Wedi\u2019i eni a\u2019i fagu yn Aberystwyth, fe adawodd Alun i fynd i\u2019r brifysgol yn Llundain a threulio deng mlynedd yno, cyn dychwelyd i Gymru i fyw yng Nghaerdydd. Erbyn hyn mae\u2019n ddatblygwr meddalwedd ac yn berchennog busnes sy\u2019n treulio llawer o\u2019i amser o flaen ei gyfrifiadur!"}, {"text_idx": "#000006", "text": "Ar Lwybr Dial yw ei ail nofel yn nhrioleg y ditectif Taliesin MacLeavy. Fel y cyntaf, Ar Drywydd Llofrudd (Y Lolfa, 2018), mae hon wedi ei lleoli yn nhref Aberystwyth. Mae\u2019n adleisio stori\u0308au dirgelwch a chyfresi teledu Scandinafaidd poblogaidd. Cawsom gyfle i ddarganfod mwy am yr awdur a\u2019i lyfr Scandi-noir newydd yn ddiweddar ..."}, {"text_idx": "#000007", "text": "Beth wnaeth eich ysbrydoli i ysgrifennu\u2019r llyfr hwn?"}, {"text_idx": "#000008", "text": "Dyma\u2019r ail lyfr mewn trioleg, felly rydw i wedi bod yn gweithio ar y stori ers cyn i mi orffen Ar Drywydd Llofrudd, y nofel gyntaf. Daeth honno allan yn 2018 a mi oeddwn i\u2019n amau ar y pryd a fyddwn i\u2019n teimlo\u2019r un cyffro wrth ysgrifennu llyfr arall, ond mae\u2019n wefr wahanol i ddatgelu stori newydd tra\u2019n datblygu mwy ar yr un cymeriadau. Rydw i wedi bod yn ffodus i gael adborth da wrth nifer o ddarllenwyr y llyfr cyntaf, a mi oedd yn bendant yn deimlad rhyfedd i ysgrifennu\u2019r nofel hon gan wybod bod sawl un yn disgwyl amdani."}, {"text_idx": "#000009", "text": "Dywedwch ychydig am y stori rydych chi wedi\u2019i chreu..."}, {"text_idx": "#000010", "text": "Mae\u2019r stori wedi ei lleoli yn Aberystwyth, ac yn dilyn Ditectif Taliesin MacLeavy a\u2019i bartner newydd, Ditectif Siwan Mathews. Ar o\u0302l cael eu hanfon i ymchwilio lladrad yn Borth, mae\u2019r ddau dditectif yn dod o hyd i gyrff hen gwpwl, wedi\u2019u lladd yn eu cartref. Yn benderfynol o ddal yr un sy\u2019n gyfrifol cyn i fwy farw, maen nhw\u2019n mynd ati i geisio datgelu cefndir tywyll y cwpwl gafodd eu lladd, cyn i\u2019r stori gymryd tro mwy cymhleth fyth wrth i\u2019r llofrudd ddechrau cysylltu gyda Taliesin. Wedi ei hadrodd o safbwynt Taliesin a Siwan, mae\u2019r stori\u2019n mynd a\u0302\u2019r darllenwr ar daith lawn amheuon, cyfrinachau a llofruddiaethau erchyll."}, {"text_idx": "#000011", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000012", "text": "Y prif beth, wrth gwrs, yw fod pawb yn mwynhau cyffro\u2019r helfa wrth i Taliesin a Siwan geisio dal y llofrudd. Dywedodd sawl un eu bod nhw wedi darllen Ar Drywydd Llofrudd mewn diwrnod, gan eu bod nhw wedi methu ei rhoi hi i lawr, a\u2019r gobaith yw fod Ar Lwybr Dial yn gafael cystal. Ond yn ogystal a\u0302 hynny, gan taw dyma\u2019r ail nofel yn y drioleg, rydw i\u2019n gobeithio fydd meddwl y darllenwr yn troi at y nofel nesaf, ac y byddan nhw\u2019n dechrau ceisio dyfalu sut yn union mae\u2019r cwbwl yn mynd i ddod i derfyn."}, {"text_idx": "#000013", "text": "Pa wybodaeth arbenigol neu ymchwil oedd ei hangen i ysgrifennu\u2019r llyfr hwn?"}, {"text_idx": "#000014", "text": "Fe wnes i rywfaint o waith ymchwil yn ymwneud ag ambell elfen o\u2019r broses fforensig, ond yn gyffredinol, dydw i ddim yn tueddu i ymchwilio gormod wrth ysgrifennu \u2013 mae\u2019n well gen i beidio a\u0302 bod yn rhy gaeth i realiti (o fewn rheswm, wrth gwrs) rhag i hynny fynd yn ffordd y stori."}, {"text_idx": "#000015", "text": "Beth wnaeth i chi ddechrau ysgrifennu?"}, {"text_idx": "#000016", "text": "Rydw i\u2019n mwynhau ysgrifennu ers \u2019mod i\u2019n ifanc, ac wedi bod yn ffodus i dderbyn cefnogaeth a geiriau caredig wrth fy rhieni ac wrth athrawon yn yr ysgol. Wnes i ddim ailafael mewn ysgrifennu o ddifrif tan rhyw bum mlynedd yn o\u0302l, gan ysgrifennu ambell beth pan fyddai cyfle gen i, ond doedd dim un foment \u2018Haleliwia\u2019 wnaeth f\u2019ysgogi i gychwyn ar y nofel gyntaf \u2013 dim ond eistedd i lawr gyda chliniadaur un prynhawn Sul tawel a dechrau teipio. O fesen derwen a dyf!"}, {"text_idx": "#000017", "text": "Pa lyfrau ysbrydolodd chi fel darllenwr ifanc?"}, {"text_idx": "#000018", "text": "Mi fyddwn i\u2019n darllen pob math o bethau, ac yn mynd i\u2019r llyfrgell leol yn Aberystwyth bron pob wythnos. Roeddwn i\u2019n ffan o lyfrau Enid Blyton, Richmal Crompton a Gillian Cross ymysg eraill, ac mi fyddwn i wedi bod yn eiddigeddus iawn o\u2019r arlwy eang o awduron a llyfrau sydd ar gael heddiw yn Gymraeg a Saesneg. Rydw i wedi darllen y llyfrau Harry Potter i gyd gyda fy merch, ac mae\u2019r straeon wedi bod yn rhan annatod o\u2019i phlentyndod i\u2019r ddau ohonom ni. Mae gen i syniad am lyfr i oedolion ifanc ar y gweill, am fy mod i\u2019n awyddus iawn i ysgrifennu rhywbeth bydd fy mhlant yn gallu mwynhau."}, {"text_idx": "#000019", "text": "Pa brofiadau yn eich bywyd sydd wedi dylanwadu ar eich ysgrifennu fwyaf?"}, {"text_idx": "#000020", "text": "Mae dylanwad fy magwraeth yn Aberystwyth yn gryf yn fy nofelau i \u2013 rydw i\u2019n credu y gall y lleoliad fod fel cymeriad ychwanegol mewn stori\u0308au, a mae canolbarth Cymru yn cynnig cymaint o ran tirlun, hanes a diwylliant. Rydw i hefyd yn rhedwr brwd, a mi fydda i\u2019n treulio\u2019r amser yna yn gweithio allan elfennau o\u2019r stori yn fy meddwl \u2013 rydw i\u2019n siw\u0302r y byddai fy llyfrau i\u2019n wahanol iawn petawn i wedi treulio f\u2019amser i gyd yn eistedd ar bwys desg."}, {"text_idx": "#000021", "text": "Pe gallech ddewis fod yn gymeriad o lyfr am ddiwrnod, pwy fyddai hwnnw a pham?"}, {"text_idx": "#000022", "text": "Rydw i wastad yn meddwl bywyd mor braf sydd gan Bertie Wooster yn nofelau PG Wodehouse \u2013 digon o arian, dim unrhyw fath o gyfrifoldebau, yn teithio o un parti i\u2019r llall, a Jeeves wrth law i\u2019w achub os oes unrhyw beth yn mynd o\u2019i le!"}, {"text_idx": "#000023", "text": "Pa gymeriad yn eich llyfrau ydych chi\u2019n lleiaf tebygol o ddod ymlaen gyda hi/ef?"}, {"text_idx": "#000024", "text": "Ar waha\u0302n i\u2019r llofruddwyr, rydw i\u2019n cymryd?! Mae yna gymeriad o\u2019r enw Ditectif Iwan Harries yn Ar Drywydd Llofrudd, sydd yn ddiog ac yn edrych lawr ar bobl. Mae pobl sy\u2019n eistedd ac yn chwerthin ar y rheini sy\u2019n trio gwneud rhywbeth gwerth chweil ymysg y mwyaf annymunol yn y byd."}, {"text_idx": "#000025", "text": "Pa neges sydd gennych i ysbrydoli ysgrifenwyr ifanc?"}, {"text_idx": "#000026", "text": "Mae ysgrifennu llyfr fel rhedeg ras \u2013 y cwbl sydd angen gwneud i gyrraedd y diwedd yw peidio a stopio!"}]